
	[image: ]
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 



				     Р Е Ш Е Н И Е
№ РС–183–20-083
			

Днес, на 22.07.2020 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Председател: Сотир Цацаров
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

                       			      У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано с Решение за образуване на производство за конфликт на интереси с рег. № КИ – 060 от 11.03.2020г. на КПКОНПИ въз основа на сигнал с рег. № ЦУ01/С-183/27.02.2020 г.
Сигналът е подаден против Светлозар *** Николов – общински съветник в Общински съвет *** и Албена Иванова Неделчева - общински съветник в Общински съвет ***.
В сигнала се излагат твърдения за това, че Светлозар Николов, в качеството му на общински съветник в Общински съвет *** е гласувал бюджета на Община *** за 2020г., в чиято разходна част са предвидени  субсидии за спортни клубове, а Николов е председател на спортен клуб „*** “.
Твърди се, че Албена Иванова-Неделчева, в качеството ѝ на общински съветник в Общински съвет *** е гласувала бюджета на Община *** за 2020г., в чието Приложение № 6 е предвиден разход за „компютърни конфигурации, интерактивни дъски за СУ „***“ на стойност 20 000 лв., както и разход „обзавеждане на кабинети на СУ „***“ на стойност 15 000 лв.
Към сигнала са  приложени извлечение от Протокол № 4 от 30.01.2020г. на ОбС ***, протокол от поименно гласуване на бюджета на Община *** за 2020г., справка от Търговския регистър и РЮЛНЦ. 
КПКОНПИ служебно е събрала следните писмени доказателства: писмо с вх. № ЦУ 01/8582 от 01.06.2020г., Решение № 240/28.10.2019г. на Общинска избирателна комисия ***, клетвени листове на Светлозар Николов и Алебна Иванова – Неделчева, Протокол № 4 от 30.01.2020г. на ОбС *** с приложения, Протокол № 2 от 27.01.2020г. от заседание на ПК „Просвета, образование и наука“ при ОбС ***, Протокол № 2 от 23.01.2020г. на ПК „Култура, културно-историческо наследство, туризъм, интеграционна политика и вероизповедания“ при ОбС ***, трудов договор № РД 07-27 от 22.12.2014г., писмо с вх. № ЦУ 01/8161 от 22.05.2020г., писмо с вх. № ЦУ 01/7870 от 19.05.2020г., писмо с вх. № 10735/26.06.2020г.
Служебно са направени справки в Търговския регистър и регистър на ЮЛНЦ и регистри на НОИ.


От събраните в хода на административното производство доказателства Комисията установи следното от фактическа страна:


Сигналът е подаден от физическо лице с посочени имена и адрес и чрез електронната поща на КПКОНПИ.
Светлозар *** Николов, ЕГН: ***, е избран за общински съветник в Общински съвет ***, видно от Решение № 240/28.10.2019г. на ОИК *** и е встъпил в длъжност с полагане на клетва на 11.11.2019г., видно от клетвен лист от същата дата. 
Албена *** Иванова-Неделчева, ***: ***, е избрана за общински съветник в Общински съвет ***, видно от Решение № 240/28.10.2019г. на ОИК *** и е встъпила в длъжност с полагане на клетва на 11.11.2019г., видно от клетвен лист от същата дата. 
Албена *** Иванова-Неделчева е директор на СУ „***“, гр. ***, видно от трудов договор № РД 07-27/22.12.2014г. Същият е действащ, съгласно писмо с рег. № РД21-708/22.05.2020г.
Съгласно справка от Търговския регистър и РЮЛНЦ, Светлозар Николов участва в управлението на следните спортни дружества – представляващ е сдружение „*** “, ЕИК: 127018041, член е на управителния съвет на сдружение „***“, ЕИК: 121449914 и е член на управителния съвет на сдружение „***“, ЕИК: 127051269.
Видно от писмо с вх. № ЦУ 01/7870/19.05.2020г., Светлозар Николов, не е получавал през 2019г.  и 2020г. премии, командировъчни, разходи за храна, гориво, като член на УС на сдружение „***“.
Видно от писмо с вх. № ЦУ 01/8161/22.05.2020г., сдружение „***“ не е изплащало никакви възнаграждения, в това число премии, командировъчни, разходи за храна, гориво и други на Светлозар Николов, в качеството му на член на управителния съвет на сдружението.
Не се събраха данни, Светлозар Николов да е получавал възнаграждение като представляващ и член на УС на сдружение „***“.

На заседание на Общински съвет ***, Албена *** Иванова-Неделчева е гласувала Решение № 56 от 30.01.2020г., видно от Протокол № 4/30.01.2020г. на Общински съвет ***. С решението е приет бюджета на Община *** за 2020г., а в Приложение № 6 „Разчет за капиталовите разходи за Община *** за 2020г.“ към него е включена точка 21, с която се предвижда закупуване на компютърни конфигурации, интерактивни дъски за СУ „***“ в размер на 20 000 лв. и точка 24, с която се предвижда обзавеждане на кабинети на СУ „***“ в размер на 15 000 лв.

На заседание на Общински съвет ***, Светлозар Николов е гласувал Решение № 56 от 30.01.2020г., видно от Протокол № 4/30.01.2020г. на Общински съвет ***. С решението е приет бюджета на Община *** за 2020г., а в него е включена точка 26.3.2., с което се утвърждава разчет за целеви разходи и субсидии за спортните клубове в Община *** в размер на 250 000 лв., в т.ч. за подпомагане на спортни и футболни клубове, и на спортни клубове на лица в неравностойно положение на основание чл. 17, ал. 2 от Наредбата за условията и критериите за финансово подпомагане на спортните клубове в Община ***. Утвърдени са средства в размер на 48 500 лв. за съорганизатори на спортни събития от Спортния календар на Община ***. 

При така установената фактическа обстановка, Комисията стигна до следните правни изводи:


Сигналът е образуван при условията на чл. 47, ал. 1 от ЗПКОНПИ.
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Албена *** Иванова-Неделчева в качеството ѝ на общински съветник в Общински съвет *** за мандат 2019-2023г. е лице, заемащо висша публична длъжност по чл. 6, ал. 1, т. 32 от ЗПКОНПИ.
Светлозар *** Николов, в качеството му на общински съветник в Общински съвет *** за мандат 2019-2023г. е лице, заемащо висша публична длъжност по чл. 6, ал. 1, т. 32 от ЗПКОНПИ.
Албена Иванова-Неделчева е упражнила правомощия като е гласувала Решение № 56 от 30.01.2020г., с което е приет бюджета на Община *** за 2020г., а с него и т. 21 и т. 24 от Приложение № 6 „Разчет за капиталовите разходи за Община *** за 2020г.“,  които предвиждат капиталови разходи от Бюджета на Община *** за 2020г. да се разходват за СУ „***“, чийто директор е Албена Иванова-Неделчева. 
Гласувайки, Иванова-Неделчева е осъществила правомощията си на общински съветник, съгласно разпоредбата на чл. 33, ал. 1, т. 3 от ЗМСМА.
Липсва обаче частен интерес при гласуването на Решение № 56 от 30.01.2020г. на Общински съвет *** и  т. 21 и т. 24 от Приложение № 6 „Разчет за капиталовите разходи за Община *** за 2020г.“ към него, който да води до облага от материален или нематериален характер за Иванова-Неделчева, като включително не са поемани задължения. 
Упражнените от Иванова-Неделчева правомощия по служба във връзка с гласуване на разходи за закупуване на компютърни конфигурации и обзавеждане на кабинети в училището, на което тя е директор са в полза на всички ученици и персонала на ръководеното от нея училище при липса на неин частен интерес. Това е така, тъй като действията и са били насочени към подобряване както на средата, в която се възпитават и обучават децата, така и към подобряване на условията за работа на персонала на учебното заведение.
Предвид изложеното, се налага изводът, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност (Албена Иванова-Неделчева) и упражнени от лицето правомощия по служба. Липсва обаче частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на и чл. 52 от ЗПКОНПИ.
В хода на производството се установи, че Светлозар *** Николов, в качеството му на общински съветник в Общински съвет *** е упражнил правомощията си на общински съветник, произтичащи от разпоредбата на чл. 33, ал. 1, т. 3 от ЗМСМА при гласуването и приемането на Решение № 56 от 30.01.2020г., видно от Протокол № 4/30.01.2020г. на Общински съвет ***. С решението е приет бюджета на Община *** за 2020г., а в него е включена точка 26.3.2., с което се утвърждава разчет за целеви разходи и субсидии за спортните клубове в Община *** в размер на 250 000 лв., в т.ч. за подпомагане на спортни и футболни клубове, и на спортни клубове на лица в неравностойно положение на основание чл. 17, ал. 2 от Наредбата за условията и критерийте за финансово подпомагане на спортните клубове в Община ***. Утвърдени са средства в размер на 48 500 лв. за съорганизатори на спортни събития от Спортния календар на Община ***. 
Съгласно чл. 44, ал. 1, т. 5 от ЗМСМА и чл. 84, ал. 1 и ал. 4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е кметът на съответната община. Видно от разпоредбата на чл. 11, ал. 1 - 7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината. Съгласно разпоредбата на чл. 21, ал. 1 от ЗМСМА, решенията, които взема общинският съвет, са от компетентността на общинския съвет като колегиален орган и не са предоставени като правомощие на отделния общински съветник.
Участвайки в заседанията на Общински съвет *** и гласувайки „за“ приемането на посоченото по-горе решение, Светлозар Николов е изпълнил вменените му по закон задължения в съответствие със спецификата на заеманата от него публична, съответно висша публична длъжност. 
Освен това, от гласуването на решенията не следва пряко разпореждане с определена сума по отношение на сдружение „***“, сдружение „***“ и сдружение „***“, както и не е определен начин, по който сумите да бъдат разходени за спортните клубове. С решението за приемане на годишния бюджет на Община *** не се създават предпоставки за получаване на облага и не се гарантират финансови средства за точно определено лице.
По своята правно-организационна форма сдружението представлява доброволно обединение на три или повече лица за извършване на дейност с нестопанска цел. В същността на сдружението е заложена готовността на неговите учредители и членове да полагат лични усилия за постигане на нестопанските му цели.
Съгласно чл. 12 от Закона за физическото възпитание и спорта (ЗФВС), спортните клубове са сдружения с нестопанска цел или капиталови търговски дружества, които организират практикуването и развитието на физическата активност и спорта чрез индивидуални и групови спортни дейности. Същите осъществяват общественополезна дейност по смисъла на Закона за юридическите лица с нестопанска цел (ЗЮЛНЦ). Съгласно разпоредбата на чл. 133, ал. 2 от ЗФВС, общините могат да подпомагат спортни организации, чиито седалище и дейност се намират на територията на съответната община и които са регистрирани в обществена полза, каквито са сдружение „***“ и сдружение „***“. Освен това, съгласно разпоредбата на чл. 3, ал. 6 от ЗЮЛНЦ, юридическите лица с нестопанска цел не разпределят печалба.
В хода на производството се установи, че Светлозар Николов е представляващ сдружение „***“, член е на управителния съвет на сдружение „***“ и е член на управителния съвет на сдружение „***“, но не се установи същият да е получавал възнаграждение за изпълняваните от него длъжности. Следователно между Николов и посочените сдружения не е налице икономическа зависимост, която да обосновава свързаност помежду им по смисъла на §1, т. 15, б. „б“ от ДР на ЗПКОНПИ. 
Предвид горното, се налага изводът, че по отношение на Светлозар Николов липсва частен интерес при гласуването на точка 26.3.2. от Решение № 56 от 30.01.2020г. на Общински съвет *** за приемане на бюджета на Община *** за 2020г.“, който да води до облага от материален или нематериален характер за него или за свързани с него  лица, като включително не са поемани задължения. 
Предвид изложеното, се налага изводът, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от лицето правомощия по служба. Липсва обаче частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на и чл. 52 от ЗПКОНПИ.

Предвид изложеното, на основание чл. 74, ал. 1 и ал. 2 ЗПКОНПИ, Комисията за противодействие на корупцията и за отнемане на незаконно придобитото имущество 

Р Е Ш И:

НЕ УСТАНОВЯВА конфликт на интереси по отношение на Светлозар *** Николов, ***: ***, общински съветник в Общински съвет *** и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на точка 26.3.2. от Решение № 56 от 30.01.2020г. на Общински съвет ***, поради липса на частен интерес.

НЕ УСТАНОВЯВА конфликт на интереси по отношение на Албена *** Иванова-Неделчева, ***: ***, общински съветник в Общински съвет *** и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на т. 21 и т. 24 от Приложение № 6 „Разчет за капиталовите разходи за Община *** за 2020г.“ от Решение № 56 от 30.01.2020г. на Общински съвет ***, поради липса на частен интерес.

	Препис от Решението да се изпрати на Окръжна прокуратура ***, с оглед преценка за реализиране на правомощията по чл. 76, ал. 2 от ЗПКОНПИ.
	
	Препис от решението да се изпрати на Светлозар *** Николов и Албена *** Иванова-Неделчева – общински съветници в ОбС ***, на основание чл. 75, ал. 1 от ЗПКОНПИ.
	
	КОМИСИЯ:

